FI Euroopan unionin virallinen lehti C 197/10

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 197/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”CHIRIMOYA DE LA COSTA TROPICAL DE GRANADA-MÁLAGA”

EY-N:o: ES-PDO-0005-0244-11.06.2002

SAN ( X ) SMM ( )

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Subdirección General de Calidad Diferenciada y Agricultura Ecológica, Ministerio de Medio Ambiente, Medio Rural y Marino Osoite: Paseo Infanta Isabel, 1 28071 Madrid ESPAÑA Puhelin +34 913475394 Faksi +34 913475410 Sähköposti: sgcaae@mapya.es

2. Ryhmittymä:

Nimi: Asociación de Productores y Elaboradores de Chirimoya de la Costa Tropical de Granada-Málaga Osoite: Av. de Andalucía, 1 18690 Almuñécar (Granada) ESPAÑA Puhelin +34 58632715 Faksi +34 58632961 Sähköposti: chirimoya@crchirimoya.org Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina.

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä).

4.1 Tuotteen nimi:

”Chirimoya de la Costa tropical de Granada-Málaga”.

4.2 Kuvaus:

Chirimoyan (Annona Cherimola Mill.) hedelmät, kuoren tyyppi Impressa, peräisin paikallisesta Fino de Jete -lajikkeesta, tarkoitettu syötäväksi tuoreina.

Tuotteen ominaisuudet määräytyvät Fino de Jete -lajikkeen eritelmästä, ja niitä muokkaa kyseisen alueen, Granada–Málagan Costa Tropical, vaikutus.

— Hedelmien kuori muodostuu sileistä tai parhaimpana korjuuaikana kulmistaan hiukan painuneista levyistä, hedelmän muoto on pyöreä, soikea, sydämen- tai munuaisen muotoinen, useimmiten symmetrinen kukkaperän akselin suunnassa.

— Hedelmän väri on kirkkaan vihreä parhaana korjuuaikana.

— Hedelmän kuori on melko paksu.

— Siemenissä on kuoret, minkä vuoksi niiden erottaminen ei tapahdu nopeasti.

— Maku hyvin makea, jota tasapainottaa hiukan hapan maku. Liukoisten sokerien määrä on yli 17 Brix-asteikolla.

— Hedelmäliha on korjuuaikana valkoinen tai norsunluun värinen.

Luokkien ja toleranssien on noudatettava chirimoya-hedelmien voimassa olevaa laatuvaatimusta. Ainoastaan luokkiin ”extra” ja ”I” luokitellut chirimoyat voidaan suojata alkuperänimityksellä.

4.3 Maantieteellinen alue:

Alkuperänimityksellä ”Chirimoya de la Costa Tropical de Granada-Málaga” suojattujen chirimoya-hedelmien tuotanto-, kauppakunnostus- ja pakkausalue muodostuu samannimisellä maantieteellisellä alueella sijaitsevista maista seuraavissa kunnissa:

Granadan maakunnassa: Motril, Vélez de Benaudalla, Los Guájares, Molvízar, Salobreña, Itrabo, Otívar, Lentejí, Jete ja Almuñécar.

Málagan maakunnassa: Nerja, Frigiliana, Torrox, Algarrobo ja Vélez-Málaga.

Chirimoyan kauppakunnostus ja pakkaus samalla maantieteellisellä alueella on perusteltua, sillä chirimoya on hyvin herkkä ja helposti pilaantuva hedelmä, jonka kuori tummenee herkästi mekaanisten vaurioiden, kuten hankautumisen tai iskujen takia. Tuotetta on käsiteltävä hyvin varovaisesti. Hedelmät on korjattava käsin ja pakattava tehtaissa varovasti vuorokauden sisällä korjuusta. Hedelmien uudelleenpakkaus ja/tai muut käsittelyt on ehdottomasti kielletty.

4.4 Alkuperätodisteet:

Alkuperätodisteet ovat olennaisia seikkoja, jotka todistavat tuotteen alkuperän ja laadun. Nämä todisteet ovat seuraavat:

— Sallittuihin lajikkeisiin kuuluvat chirimoyat ovat peräisin tiloilta, jotka sijaitsevat kyseisellä tuotantoalueella ja on rekisteröity siellä.

— Rekisteröidyillä tiloilla noudatetaan eritelmissä määrättyjä viljelykäytänteitä, joita valvotaan.

— Tuotteet kuljetetaan ja ne varastoidaan tuotantoalueella sijaitsevissa ja niissä rekisteröidyissä hedelmäntuotantokeskuksissa olosuhteissa, joissa hedelmät säilyvät mahdollisimman hyvin.

— Sääntelyneuvosto valvoo chirimoya-hedelmien kauppakunnostusta, pakkausta, esillepanoa, kuljetusta ja säilyttämistä.

— Hedelmien laadun varmistamiseksi tehdään säännöllisesti fysikokemiallisia ja aistinvaraisia kokeita.

— Ainoastaan sellaiset chirimoyat pakataan ja saatetaan markkinoille, joiden alkuperä on taattu sääntelyneuvoston numeroidulla vastaetiketillä ja jotka ovat läpäisseet kaikki tuotannon aikana tehdyt tarkastukset. Sääntelyneuvosto antaa hedelmiä markkinoille saattavalle yritykselle vastaetikettejä, joiden määrä riippuu siitä, kuinka paljon tuotetta maanviljelijä tuo kyseiseen sertifioidun tuotteen kauppakunnostus- ja pakkauslaitokseen sekä pakkauslaatikoiden lukumäärästä.

4.5 Tuotantomenetelmä:

Chirimoyan kasvatus alkaa samalla tavalla kuin muidenkin hedelmien kasvatus eli istuttamalla. Tämä tehdään oksastetulla kasvilla. Oksastettu kasviaines on alueella perinteisesti istutettu lajike eli Fino de Jete.

Tarhan istutustiheys on alueella tavallisesti 160–200 puuta hehtaaria kohti.

Puun kasvun 3–4 ensimmäisen vuoden aikana puuta karsitaan. Kun kasvi tulee tuotantovaiheeseen viidentenä vuonna, saatetaan päätökseen hedelmäntuotantoa varten tehty karsiminen, mikä kuvaa kasvin tuotantoindeksiä. Paras aika karsimiselle on lopputalvi.

Ihmisen tekemällä pölyttämisellä täydennetään luonnollista pölyttämistä niillä Granada–Málagan Costa Tropicalin alueilla, joilla luonnon pölytys on epäsäännöllistä tai puutteellista.

Chirimoyan hedelmöitys voi olla vaikeaa, mutta kasvilla on se etu, että se kestää hyvin tuholaisia. Chirimoyan tärkein tuholainen on hedelmäkärpänen eli ”Välimeren kärpänen” (Ceratitis Capitata Wied). Myös kokkeja esiintyy (Coccus hesperidum ja Pseudococcus citri). Niiden torjumiseksi käytetään myös sallittuja hyönteismyrkkyjä.

Tavallisia sairauksia ovat kaulan ja tärkeimpien juurten mädät, joita aiheuttavat pääasiassa Armillaria mellea ja Rosellina necatrix. Taudit johtuvat siitä, että kasvin juuressa on liian paljon mätää. Tämän vuoksi tavallisesti neuvotaan, että kasvin kaula ja juuret paljastetaan kaapimalla mätä pois, kunnes näkyy terve puu, jonka jälkeen desinfioidaan sallitulla sienimyrkyllä.

Alkukeväästä on tavallista, että chirimoya-tarha aurataan noin 15 cm:n syvyydeltä.

Lannoitteen määrä riippuu useista tekijöistä, kuten maaperän hedelmällisyydestä, kastelujärjestelmästä, karsimisesta, puun iästä ja erityisesti satonäkymistä.

Alueella käytetään kahta kastelujärjestelmää, paikallista kastelua tai yleiskastelua, riippuen siitä, onko tila rinteessä vai tasangolla.

Tuote korjataan kokonaan käsin. Kun chirimoyat on korjattu, ne kuljetetaan kauppakunnostus- ja pakkauskeskuksiin, jolloin niitä on käsiteltävä hellävaraisesti, jotta tuotteen ominaisuudet säilyvät.

Kun chirimoyat on otettu vastaan rekisteröidyissä kauppakunnostus- ja pakkauskeskuksissa, ne luokitellaan.

Tuotetta on käsiteltävä hyvin varovaisesti. Hedelmät on korjattava käsin ja pakattava varovasti vuorokauden sisällä korjuusta. Hedelmien uudelleenpakkaus ja/tai muut käsittelyt on ehdottomasti kielletty.

4.6 Yhteys maantieteelliseen alkuperään:

Fino de Jete -lajike on valikoitunut luonnollisesti ihmisen avustamana Amerikan mantereelta 1700-luvulla tuodusta lajista. Nykyisin sitä kasvatetaan vain Granada–Málagan Costa Tropicalissa.

Ominaisuuksia, joiden perusteella alueen maanviljelijät valitsivat lajikkeen, ovat muun muassa: hyvä ja taattu sato vuosien mittaan, mikä johtuu suureksi osaksi siitä, että kasvi biologisesti on erittäin hyvin sopeutunut viljelyalueeseen; kuoren vaaleanvihreä väri, joka osittain johtuu viljelykäytänteistä; suuri istutustiheys; karsimiskäytänteet sekä kääntöpiirien välisten laaksojen syvyys ja jyrkät rinteet, minkä ansiosta hedelmät ovat tehokkaasti suojassa auringonvalolta.

Toisaalta Impresa-lajikkeen kuoret ovat paksumpia kuin muiden lajikkeiden, ja hedelmien käsittely ja kuljetus on helpompaa, kun ne eivät ole niin herkkiä mekaanisille vahingoille. Aistinvaraisesti hedelmän maku tasapainottuu makean ja lievästi happaman välille, johon toisaalta alueen sääolot vaikuttavat. Hedelmät kypsyvät kesällä, joka on vuoden lämpimin aika, ja hedelmissä on silloin eniten liukoisia sokereita. Tämä johtuu siitä, että tuotantoalue sijaitsee lauhkean vyöhykkeen leveysasteilla, kun maailman suurimmilla tuotantoalueilla hedelmiä muodostuu ympäri vuoden, koska ne sijaitsevat tropiikin halutuilla leveysasteilla ja jopa päiväntasaajalla.

Kaikkien näiden ominaisuuksien vuoksi Fino de Jete -lajike on ekotyyppi, joka on täydellisesti sopeutunut tämän alkuperänimityksen tuotantoalueen erityisiin subtrooppisiin oloihin.

4.7 Valvontaelin:

Nimi: Alkuperänimityksen «Chirimoya de la Costa Tropical de Granada-Málaga» Consejo Regulador (sääntelyneuvosto). Osoite: Av. Juan Carlos I, Ed. Estación, Apdo. de Correos 648 18690 Almuñécar (Granada) ESPAÑA Puhelin +34 958635865 Faksi +34 958639201 Sähköpostiosoite: chirimoya@crchirimoya.org

Alkuperänimityksen ”Chirimoya de la Costa Tropical de Granada-Málaga” sääntelyneuvosto täyttää voimassa olevan standardin EN 45011 vaatimukset.

4.8 Merkinnät:

Kullakin rekisteriin merkityllä kaupallisella yrityksellä on omat kaupalliset etikettinsä, joille on saatava sääntelyneuvoston hyväksyntä. Niissä on oltava maininta: Denominación de Origen ”Chirimoya de la Costa Tropical de Granada-Málaga”.

Kaikissa pakkauksissa, joissa alkuperänimityksellä suojattuja chirimoya-hedelmiä kuljetetaan, on oltava sääntelyneuvoston lähettämät numeroidut vastaetiketit. Etiketit kiinnitetään rekisteriin merkityissä laitoksissa siten, ettei niitä voi käyttää uudelleen.

Numeroituja vastaetikettejä käytetään sekä Extra- että I-luokalle.